
[bookmark: _Hlk190695874]A növekedési programját megvalósító Henkel a márkákra, az innovációra és az akvizíciókra összpontosítja beruházásait
A Henkel kiváló árbevételt és üzemi eredményt ért el az első félévben, és megemelte 2026 egészére vonatkozó árbevétel-előrejelzését

· Az első félév csoportszintű árbevétele erőteljes, 3,2 százalékos organikus növekedéssel elérte a 10,3 milliárd eurót 
· A lendületes növekedés hátterében mindkét üzletágban a pozitív ár- és volumenhatások állnak
· Az üzemi eredmény (EBIT)* 1620 millió euróra emelkedett (+0,3 százalék)
· Az EBIT-marzs* 15,7 százalékra javult (+10 bázispont), amihez mindkét üzletág hozzájárult – ez is jól mutatja az üzletágak versenyképességét
· Az elsőbbségi részvények korrigált hozama (EPS)* 2,86 euróra emelkedett, ami változatlan árfolyamon 7,1 százalékos növekedést jelent
· Az első félévben sikeresen megvalósult a növekedést támogató akvizíciós stratégia, amely már az idén pozitívan befolyásolja az árbevételt és az eredményt
· Aktualizált kilátások a 2026-os pénzügyi évre: emelkedtek a Csoport és az Adhesive Technologies árbevétel várokozásai
· Organikus árbevétel-növekedés: 1,5-3,5 százalék (korábban: 1,0-3,0 százalék)
· Korrigált árbevétel-arányos megtérülés: 14,5-16 százalék
· Elsőbbségi részvények korrigált hozama (EPS): változatlan árfolyamok mellett egyszámjegyű növekedés

Düsseldorf – A Henkel a továbbra is kihívásokkal teli gazdasági környezet ellenére erős organikus árbevétel-növekedést és kiváló üzemi eredményt ért el 2026 első félévében. „Az árbevétel organikus növekedéséhez ezúttal is mindkét üzletág teljesítménye hozzájárult – mindegyikük magasabb árbevételt és értékesítési volument ért el. Az Adhesive Technologies esetében az alapanyagárak negatív hatásának ellensúlyozására indított árképzési kezdeményezések gyors és következetes megvalósítása is támogatta a magasabb értékesítési árbevételt és volument” – mutatott rá Carsten Knobel. a Henkel igazgatóságának elnöke. „A Consumer Brands üzletágban a Hair üzleti terület továbbra rendkívül lendületesen fejlődött, és a Laundry Care is visszatért a növekedési pályára.”* Egyszeri kiadásokkal és bevételekkel, valamint szerkezetátalakítási költségekkel korrigálva.


„A céltudatos növekedést szem előtt tartva, következetesen dolgozunk stratégiánk végrehajtásán, amelynek sikerét eredményeink is igazolják. Összességében kiváló üzleti teljesítményt produkáltunk az év első felében, miközben továbbra is jelentős befektetéseket tettünk a jövőnkbe, márkáinkba, technológiáinkba és innovációinkba. Emellett jelentősen felgyorsítottuk akvizíciós tevékenységeinket. Öt felvásárlásról kötöttünk megállapodást, mintegy 5 milliárd euró összértékben, amelyek jelentősen erősíteni fogják mindkét üzletágunkat. Négy akvizíciót már le is zártunk. Számításaink szerint a felvásárolt vállalatok átlag feletti, közepes, illetve magas egyszámjegyű százalékos növekedést érhetnek el az előttünk álló években, mintegy 2 milliárd euróval növelve az éves árbevételt. Ez újabb fontos lépést jelent növekedési programunk megvalósítása felé” – folytatta Carsten Knobel.

„Az év első felében elért kiváló teljesítményt figyelembe véve javítottuk a Csoport és az Adhesive Technologies egész évre vonatkozó kilátásait. Csoportszinten most 1,5–3,5 százalék közötti organikus árbevétel-növekedésre számítunk a korábbi 1–3 százalék helyett. Az Adhesive Technologies esetében 1–3 százalékról 2–4 százalékra emeltük az árbevétel várható organikus növekedését. A Henkel tehát jól halad a fenntartható és nyereséges növekedés megvalósításának útján.”

Csoportszintű árbevétel és eredmény 2026 első felében
A Henkel 10,348 milliárd euró csoportszintű árbevételt ért el 2026 első félévében, ami -0,5 százalékos nominális csökkenő alakulásnak felel meg (II. negyedév: 5,396 milliárd euró, 4,6 százalék).  Az árfolyamhatások -3,9 százalékkal csökkentették (II. negyedév: -2,6 százalék), míg az akvizíciók és leányvállalat-eladások 0,2 százalékkal növelték (II. negyedév: 2,5 százalék) az árbevételt. Bár az észak-amerikai kiskereskedelmi márkák üzletágának 2025. áprilisi eladása negatív hatással járt, ellensúlyozták a két üzletág 2026 első felében végrehajtott felvásárlásai – különös tekintettel az ATP Adhesive Systems és a Not Your Mother’s akvizíciója. Organikus szempontból (azaz árfolyamhatással és felvásárlásokkal/eladásokkal korrigálva) a Henkel jelentős, 3,2 százalékos árbevétel-növekedést ért el a vizsgált időszakban (II. negyedév: 4,7 százalék).

Az Adhesive Technologies üzletág rendkívül erőteljes, 4,5 százalékos organikus árbevétel-növekedésről számolt be 2026 első félévében (II. negyedév: 7,4 százalék), elsősorban a Mobility & Electronics üzleti területnek köszönhetően. A Consumer Brands üzletág organikus árbevétel-növekedése 1,7 százalékos volt (II. negyedév: 1,6 százalék), amiben kiemelt szerepet játszott a Hair üzleti terület nagyon erős teljesítménye.

Az európai régió esetében -1,5 százalékos organikus árbevétel-csökkenés történt (II. negyedév: 0,4 százalék). Ezzel szemben Észak-Amerikában a Henkel jelentős, 2,4 százalékos organikus árbevétel-növekedést ért el (II. negyedév: 3,9 százalék). Az IMEA és az ázsiai/csendes-óceáni térségben kétszámjegyű 14,9 és 10,3 százalékos árbevétel növekedés történt (II. negyedév: 17,4 illetve 10,3 százalék). Latin-Amerikában ezzel szemben organikusan kis mértékben, -1,3 százalékkal, csökkent az árbevétel (II. negyedév: 0,5 százalék).

A korrigált üzemi eredmény (korrigált EBIT) 1,620 milliárd euró volt, ami némileg meghaladja az előző évi 1,614 milliárd eurós értéket. 

A Henkel Csoport korrigált árbevétel-arányos eredménye (korrigált EBIT-marzsa) 15,7 százalékra emelkedett (előző év: 15,5 százalék).

[bookmark: _Hlk190081485]Az elsőbbségi részvények korrigált hozama 1,8 százalékkal 2,86 euróra nőtt (előző év: 2,81 euró). Változatlan árfolyamon számolva ez 7,1 százalékos emelkedésnek felel meg. 

A második negyedév árbevételének százalékában számított nettó működőtőke – részben a felvásárlásoknak köszönhetően – 7,0 százalékra nőtt az előző év hasonló időszakában jelentett 6,0 százalékról.

A szabad cash flow elérte a 612 millió eurót (2025 I. féléve: 485 milló euró), aminek hátterében elsősorban a működésből származó cash flow magasabb értéke áll.

2026. június 30-án -1,855 milliárd euró volt a nettó pénzügyi helyzet (2025. december 31.: 109 millió euró), ami elsősorban a közelmúltban lezárt akvizíciókhoz és a részvény-visszavásárlási programhoz kapcsolódó kifizetéseket tükrözi.

Üzletági szintű teljesítmény a 2026-os pénzügyi év első felében
Az Adhesive Technologies üzletág árbevétele 2,2 százalékkal, 5,534 milliárd euróra nőtt nominálisan 2026 első felében (II. negyedév: 2,908 milliárd euró, 7,6 százalék). Organikusan rendkívül jelentősen, 4,5 százalékkal erősödött az árbevétel (második negyedév: 7,4 százalék). A növekedés hátterében az árak pozitív alakulása és az értékesítési volumen bővülése állt.

Az Adhesive Technologies üzletág organikus árbevétel-növekedését a Mobility & Electronics üzleti terület hajtotta az első félévben, amely lendületes, 7,8 százalékos organikus árbevétel-növekedést ért el (II. negyedév: 8,8 százalék). Ennek hátterében az Electronics terület kétszámjegyű és az Industrial terület rendkívül lendületes organikus árbevétel-növekedése állt. Ezzel szemben az Automotive terület az év első felében összességében visszaesett, de a második negyedévben már javult a teljesítmény, kedvező organikus árbevétel-növekedéssel. A Packaging & Consumer Goods üzleti terület erőteljes, 4,7 százalékos organikus árbevétel-növekedést ért el, amit elsősorban a Packaging terület erőteljes fejlődése, valamint a Consumer Goods terület kiemelkedő organikus árbevétel-emelkedése hajtott (II. negyedév: 9,1 százalék). Az eredményhez a vevők geopolitikai bizonytalanságok hatására végzett előrehozott vásárlásai is hozzájárultak. A Craftsmen, Construction & Professional üzleti terület 1,0 százalékos organikus árbevétel-növekedésről számolt be (II. negyedév: 4,4 százalék). Ebben kiemelt szerepet játszott a General Manufacturing & Maintenance terület erős organikus árbevétel-bővülése, miközben a Consumer & Construction szegmens enyhe mértékű organikus árbevétel-csökkenésről számolt be.
[bookmark: _Hlk190097207]
A korrigált üzemi eredmény – az előző évi szintet jelentősen meghaladva, és a negatív árfolyamhatások ellenére –, 982 millió eurót tett ki. A korrigált árbevétel-arányos megtérülés (korrigált EBIT-marzs) 17,7 százalékra nőtt az előző év azonos időszakában tapasztalt 17,2 százalékhoz képest. Ezt pozitívan befolyásolták a volumen növekedéséből és az üzleti összetétel kedvező alakulásából eredő méretgazdaságossági hatások.

A Consumer Brands üzletág 4,733 milliárd euró árbevételt ért el 2026 első félévében, ami 
-3,5 százalékos nominális csökkenésnek felel meg az előző év hasonló időszakához képest (II. negyedév: 2,448 milliárd euró, 1,1 százalék).  Organikusan 1,7 százalékkal nőtt az árbevétel (II. negyedév: 1,6 százalék), tekintve, hogy mind az árak, mind az értékesítési volumen kedvezően alakultak az üzletágban 2025 első félévéhez képest.

Az év első felében a Laundry & Home Care üzleti területen organikusan 0,7 százalékkal bővült az árbevétel (II. negyedév: 1,3 százalék). A Laundry Care terület organikus árbevétel-növekedésének hátterében a Fabric Care kategória árbevételének jelentős bővülése és a Fabric Finisher kategória fejlődése állt. A Fabric Cleaning kategóriábnn ezzel szemben kismértékű visszaesés jelentkezett. A Home Care terület jó organikus árbevétel-növekedést produkált, ami elsősorban a Hand Dishwashing kategória kétszámjegyű bővülésének volt köszönhető. A Hair üzleti terület árbevétele erőteljesen, 4,2 százalékkal emelkedett (II. negyedév: 3,3 százalék), ami kiemelt szerepet játszott a Consumer Brands üzletág növekedésében. A kiváló teljesítményhez mind a Consumer terület lendületes organikus árbevétel-növekedése, mind pedig a Professional terület kiemelkedő bővülése hozzájárult. A Consumer területen minden kategória szerepet játszott a növekedésben, ezen belül a Hair Colorants és a Hair Styling kategóriák a legnagyobb mértékben. Ezzel szemben az Other Consumer Businesses üzleti terület az év első felében -2,1 százalékos organikus árbevétel-csökkenést könyvelt el (Q2: -4,6 százalék), ami elsősorban az európai Body Care szegmens teljesítményét tükrözte. Az észak-amerikai régió ezzel szemben jó organikus értékesítési növekedést ért el.
[bookmark: _Hlk190100714]
A korrigált üzemi eredmény 724 millió eurót tett ki, így kissé elmaradt az előző év azonos időszakában mért szinttől, elsősorban a kiskereskedelmi márkákat értékesítő észak-amerikai vállalat 2025. áprilisi értékesítése, valamint a kedvezőtlen árfolyamhatások miatt. Ezzel szemben a korrigált árbevétel-arányos megtérülés változatlan, 15,3 százalékos szinten maradt az előző év hasonló időszakához képest. 

Az első félévben sikeresen folytatódott a növekedést támogató akvizíciós stratégia végrehajtása 
2026 első felében a Henkel mindkét üzletágban jelentős eredményeket ért el a vállalat általános növekedési stratégiájának szerves részét képező akvizícióalapú növekedési stratégia megvalósításában. A közelmúltban bejelentett felvásárlásokkal a Henkel összesen 5 milliárd eurót fektet be, és összességében véve mintegy 1,6 milliárd euróval bővíti éves árbevételét. Az öt tranzakcióból a Henkel eddig négyet zárt le sikeresen: az Adhesive Technologies üzletágban a Wetherby Laroc és az ATP Adhesive Systems, a Consumer Brands üzletágban pedig a Not Your Mother’s, valamint az OLAPLEX felvásárlását. A ragasztástechnológiák területén a Stahl Group akvizíciója várhatóan a 2026-os pénzügyi év második felében zárul le.

Az éves árbevételt mintegy 370 millió euróval növelő prémium hajápolási márka, az OLAPLEX felvásárlásával a Henkel tovább erősítette globális pozícióját a prémium hajápolási szegmensben, és immár a világ második legnagyobb szereplőjévé lépett elő a professzionális hajápolási piacon. A prémium hajápolási piac rendkívül vonzó szegmens, amelyben a következő években mintegy 5 százalékos átlagos éves növekedés várható. Az OLAPLEX népszerű prémium hajápolási márka, amely tudományos alapokon nyugvó, kiemelkedő hatékonyságú termékekből álló portfólióval rendelkezik. Ezzel az ügylettel a Henkel tovább bővíti a Consumer Brands üzletág fő kategóriájának számító Hair Care globális jelenlétét. A Henkel meggyőződése, hogy a keresztértékesítési lehetőségek kihasználásával, valamint a speciális kiskereskedelmi csatornák és a fodrászszalonok értékesítési csatornaként való további erősítésével jelentősen felfuttathatja ezt az üzleti területet. Az akvizíció emellett értékes innovációs és technológiai lehetőségeket is teremt.

A mintegy 270 millió euró éves árbevételt generáló ATP Adhesive Systems felvásárlásával a Henkel a folyékony ragasztási technológiákon túl is bővíti portfólióját, és új növekedési platformot hoz létre a nagy hatékonyságú, vízbázisú speciális ragasztószalagok szegmensében. A rendkívül vonzó piac várható éves növekedési üteme 7 százalék. A vízbázisú speciális ragasztószalagok piaci részesedése folyamatosan erősödik, mivel  ezek a termékek fenntarthatóbb alternatívát kínálnak az oldószeralapú megoldásokkal szemben. Alkalmazásukkal akár 90 százalékkal is csökkenthető az illékony szerves vegyületek (VOC) kibocsátása, valamint akár 60 százalékkal is mérsékelhető a karbonlábnyom. Az ATP speciális ragasztószalagjait többek között az autóiparban, a fejlett vezetéstámogató rendszereknél használják. Az akvizíció tovább erősíti a Henkel innovációs képességeit, kedvező keresztértékesítési lehetőségeket nyit meg, és megszilárdítja a vállalat pozícióját a fenntartható ragasztási megoldások piacán.

A Henkel várakozásai szerint a közelmúltban lezárt akvizíciók már a folyó pénzügyi évben pozitívan befolyásolják az árbevételt és az eredményt. 2026-ban a megszerzett vállalatok várhatóan mintegy 700 millió euró árbevételt termelnek.[footnoteRef:2] A továbbiakban az öt felvásárlás várhatóan az átlagot meghaladó, közepes vagy magas egyszámjegyű százalékos növekedést biztosít majd, együttes árbevételük pedig 2030-ra elérheti a 2 milliárd eurót. Az eredményhatást tekintve a Henkel arra számít, hogy az akvizíciók 2030-ra legalább 10 százalékkal növelik az elsőbbségi részvények korrigált hozamát. [2: Az előrejelzés a Stahl Group még lezáratlan akvizícióját is figyelembe veszi.] 


[bookmark: _Hlk190182989]Kilátások a 2026-os pénzügyi évre: a Henkel korrigálta előrejelzését a Csoport egészére és az Adhesive Technologies üzletágra nézve
Az első félév erős teljesítménye alapján a Henkel megemelte a Csoportra és az Adhesive Technologies üzletágra vonatkozó árbevételi kilátásait, miközben a korrigált EBIT-marzsra, valamint a változatlan árfolyamok mellett számított korrigált EPS-növekedésre vonatkozó előrejelzéseit változatlanul hagyta.

A Henkel jelenleg 1,5 és 3,5 százalék közötti organikus árbevétel-növekedést vár a folyó pénzügyi évre (korábban: 1,0–3,0 százalék). Az Adhesive Technologies üzletág esetében az organikus árbevétel-növekedésre vonatkozó várakozását 2,0–4,0 százalékra emelte (korábban: 1,0–3,0 százalék). A Consumer Brands üzletág esetében a Henkel továbbra is 0,5–2,5 százalék közötti organikus árbevétel-növekedésre számít. 

A korrigált árbevétel-arányos eredmény (korrigált EBIT-marzs) 14,5–16,0 százalék között várható. Az Adhesive Technologies üzletágban a korrigált árbevétel-arányos eredmény 16,5–18,0 százalék, míg a Consumer Brands üzletágban 14,0–15,5 százalék között alakulhat. 

Az elsőbbségi részvények korrigált hozamában (EPS) – változatlan árfolyamon számolva – egyszámjegyű növekedésre lehet számítani.

„A Henkel 2026 első felében nyújtott kiemelkedő üzleti teljesítménye – amit erős organikus árbevétel-növekedés, valamint a marzsok és az üzemi eredmény további javulása kísért – bizonyítja átalakítási programunk sikerét. Tovább dolgozunk az átalakítás következetes megvalósításán, hogy hosszú távon is erősítsük versenyképességünket, és megalapozzuk a vállalat jövőbeni sikeres működését. A Henkelt a sikeres jövőt szem előtt tartva alakítjuk át, és világos stratégiánkkal jó úton haladunk a további nyereséges növekedés felé” – mondta Carsten Knobel.


A Henkelről
A Henkel márkáival, innovációival és technológiáival világszerte piacvezető az ipari és fogyasztói termékek területén. Az Adhesive Technologies üzletágával a Henkel globális vezető a ragasztók, tömítőanyagok és bevonatok piacán. A Consumer Brands üzletága révén a vállalat számos piacon és kategóriában világelső, különösen a mosó- és háztartási tisztítószerek, valamint a hajápolás terén. A cég három legerősebb márkája a Loctite, a Persil és a Schwarzkopf. A 2025-ös pénzügyi évben a Henkel mintegy 20,5 milliárd euró árbevételt és mintegy 3,0 milliárd euró korrigált üzemi eredményt ért el. A Henkel elsőbbségi részvényeit a német DAX tőzsdeindexben jegyzik. A Henkelnél a fenntarthatóságnak nagy hagyománya van, a vállalat világos fenntarthatósági stratégiát követ meghatározott célokkal. A Henkelt 1876-ban alapították, és ma világszerte mintegy 50.000 munkatársa sokszínű csapatot alkot, akiket az erős vállalati kultúra, a közös értékek és a „Pioneers at heart for the good of generations“ vállalati cél köt össze. További információ: www.henkel.com; www.henkel.hu.

Ez a dokumentum olyan kijelentéseket tartalmaz, amelyek a jövőbeni üzleti fejlődésre, pénzügyi teljesítményre és egyéb, a Henkel számára releváns eseményekre vagy fejleményekre vonatkoznak, és amelyek jövőre vonatkozó kijelentéseknek minősülhetnek. A jövőre vonatkozó kijelentéseket olyan szavak használata jellemzi, mint a várakozás, szándék, terv, előrejelzés, hit, becslés és hasonló kifejezések. Ezek a kijelentések a Henkel AG & Co. KGaA vállalati vezetése által tett aktuális becsléseken és feltételezéseken alapulnak. Ezek a kijelentések semmilyen módon nem jelentenek garanciát arra, hogy ezek a várakozások pontosnak bizonyulnak. A Henkel AG & Co. KGaA és leányvállalatainak jövőbeni teljesítménye és ténylegesen elért eredményei számos kockázattól és bizonytalanságtól függnek, és ezért lényegesen eltérhetnek (pozitív vagy negatív irányban egyaránt) a jövőre vonatkozó kijelentésektől. E tényezők közül sok kívül esik a Henkel ellenőrzési körén, és nem lehet őket előre pontosan megbecsülni, mint például a jövőbeli gazdasági környezet, valamint a versenytársak és más piaci szereplők fellépése. A Henkel nem tervezi és nem is vállalja, hogy a jövőre vonatkozó állításait frissítse. 

Ez a dokumentum olyan kiegészítő pénzügyi mutatókat tartalmaz, amelyek nincsenek egyértelműen meghatározva az alkalmazandó pénzügyi beszámolási keretrendszerben, és amelyek alternatív teljesítménymutatók lehetnek. Ezeket a kiegészítő pénzügyi intézkedéseket nem szabad elszigetelten vagy a Henkel nettó eszközállományának és pénzügyi helyzetének, illetve a műveletek eredményei alternatívájaként tekinteni, ahogyan azt a konszolidált pénzügyi kimutatásokban a vonatkozó pénzügyi beszámoló kereteivel összhangban bemutatják. Más vállalatok, amelyek hasonló elnevezésű alternatív teljesítménymutatókról számolnak be vagy írnak le, számíthatják őket eltérően.

Ez a dokumentum kizárólag tájékoztatás céljából készült, és nem minősül befektetési tanácsadásnak vagy értékpapírok eladására vonatkozó ajánlatnak, illetve vételi ajánlatra vonatkozó felhívásnak.

Dr. Sascha Kieback 				Hanna Philipps
Tel.: +49 211 797-1810				Tel:+49 211 797-3626
E-mail: 	dennis.starke@henkel.com			E-mail:	hanna.philipps@henkel.com 

Jennifer Ott
Tel.: 	+49 211 797-2756

E-mail: 	vallalati.kommunikacio@henkel.com
* Egyszeri kiadásokkal és bevételekkel, valamint az átalakítás költségeivel korrigálva.

